Publicitatea politică plătită
- Sinteză -
DEFINIREA NOŢIUNIlor
Sintagma „publicitate politică” este larg utilizată, însă nu întotdeauna semnificaţia sa este clar definită. 
Înainte de toate, trebuie făcută distincţia între emisiunile cu caracter politic/electoral, care sunt difuzate gratuit, şi cele plătite, reprezentând aşa-zisa „publicitate politică”.

O altă chestiune se referă la reprezentarea  publicităţii politice ca publicitate stricto sensu, căreia, prin urmare, i se aplică prevederile legale generale în materie (în special limitările cantitative) sau ca „propagandă politică”.
EPRA (European Platform of Regulatory Authorities) a realizat în anul 2006 un studiu pe baza răspunsurilor primite de la autorităţile din 31 de state la întrebări referitoare la comunicarea politică în genere şi la publicitatea politică plătită în particular. 
1. În ceea ce priveşte existenţa unei legislaţii naţionale privitoare la publicitatea politică, au fost decelate, la nivelul repondenţilor, trei situaţii specifice:

· Ţări care nu au un cadru legal în materie şi nici definiţie stabilită pe cale normativă
În majoritatea statelor, nu există un cadru legal privind publicitatea politică (Austria, Belgia, Cehia, Danemarca, Estonia, Finlanda, Franţa, Germania, Irlanda, Luxemburg, Malta, Olanda, Polonia, Spania).

· Ţări în care noţiunile sunt  definite printr-un act normativ
Există câteva excepţii (Cipru, Ungaria, Lituania şi Suedia) unde legiuitorul a considerat necesar să definească noţiunea de „publicitatea politică”.
În lipsa unei definiţii legale, autorităţile de reglementare au elaborat o definiţie proprie. Este cazul României, unde Consiliul Naţional al Audiovizualului a introdus definiţia „publicităţii politice” în Codul de reglementare a conţinutului audiovizualului, adoptat în martie 2006.

Toate definiţiile reflectă marea varietate a peisajului audiovizual dar nu fac distincţia între publicitate politică gratuită şi cea plătită (Ungaria, Suedia). În Cipru, publicitatea politică este, conform legii naţionale, întotdeauna publicitate contra cost.

· Ţări în care sunt folosite alte denumiri pentru noţiunea de publicitate politică
Într-o a treia categorie de ţări, legiuitorul a ales, pentru definirea noţiunii, alţi termeni, care reprezintă, într-o măsură mai mare sau mai mică, acelaşi sens:

- „Publicitate electorală” (Elections Advertising) – Portugalia

- „Campanie pre-electorală” (Pre-election campaign) – Bulgaria

- „Propagandă pre-electorală” (Pre-election Agitation) – Letonia
- „Spaţiu autonom” (Self-managed space) – Italia.
Concluzii:
· Lipsa unor definiţii explicite, precum şi diversitatea specificului naţional pare a crea confuzie între statele membre în problema publicităţii politice, astfel încât orice analiză comparativă necesită o atenţie specială.
· Recomandarea Consiliului Europei nr.R(99)15 privind desfăşurarea campaniilor electorale în mass-media face distincţia între „publicitate politică plătită” şi „timpi de antenă alocaţi gratuit”, respectiv „publicitate politică gratuită”, dar nu defineşte aceste noţiuni.

· În acest studiu, noţiunea de publicitatea politică se referă la aceea plătită, iar cea de „timpi de antenă” se referă la timpii de difuzare alocaţi în mod gratuit.
· În general, termenul „publicitate” în domeniul politicii are sensul cel mai apropiat de „propaganda politică”. De regulă, reglementările la nivel naţional în materie de publicitate nu sunt aplicabile atunci când aceasta se face contra cost/alte beneficii (de exemplu, Franţa). În Polonia şi Cipru, publicitatea politică se supune regulilor generale în materie, dar, în general, aceasta nu este inclusă în calculul total al spaţiului alocat (Polonia, Italia).

2. Problema interdicţiei publicităţii politice la nivel naţional a condus la o altă clasificare:

· Ţări în care publicitatea politică plătită este interzisă
Publicitatea politică este interzisă în majoritatea ţările vest-europente: Belgia, Danemarca, Franţa, Germania, Irlanda, Malta, Portugalia, Suedia, Marea Britanie, dar şi în cele din centrul sau estul Europei (Cehia, România).
Motivul interzicerii publicităţii politice este, în general, acela de a nu crea practici discriminatorii (partidele politice cu finanţare semnificativă îşi vor permite mai multe publicitate decât partidele noi sau cele minoritare). 
O altă raţiune a restricţiilor/interzicerii este de a nu se ajunge la divizări în plan social mărind îngrijorarea opiniei publice şi, totodată, de a păstra un standard ridicat al dezbaterilor politice.
· Ţări în care este permisă publicitatea politică plătită

 Bulgaria, Ungaria, Polonia, Estonia, Letonia, Lituania, Austria, Finlanda, Luxemburg, Olanda. 
În Italia, până în anul 2003, posturile naţionale audiovizuale aveau permsiunea de a difuza „spaţii de comunicare politică” (spazi di comunicazione politica), spre exemplu programe de dezbateri politice; în prezent, este permisă numai producătorilor locali din audiovizual şi nu poate costa mai mult de 70% din preţul aplicat publicităţii comerciale, în timp ce posturile naţionale pot transmite doar gratuit. 
În Grecia, în timp ce publicitatea politică plătită a persoanelor este interzisă, publicitatea partidelor politice este permisă. 
În Spania, publicitatea politică este complet interzisă în televiziune, însă este permisă, prin Codul Electoral Spaniol, posturilor de radio comerciale, doar în timpul perioadei electorale.
Motivaţia este aceea că noii candidaţi pot astfel să îşi obţină recunoaşterea şi să îşi facă cunoscută platforma politică. Totodată, este invocat şi argumentul că dreptul la publicitate politică este parte integrantă din dreptul la libertatea expresiei şi informării.

2.1 Sfera de acţiune a interdicţiei publicităţii politice

În general, publicitatea politică nu se referă exclusiv la perioada electorală, la partide politice sau la candidaţi. Publicitatea asupra altor aspecte, care reflectă dezbateri sociale de mare importanţă precum drepturile animalelor, mediul înconjurător, problema avorturilor etc. (la care se referă şi propaganda/publicitatea politică) pot avea parte de un final cu caracter politic sau pot fi de natură politică şi, ca atare, să fie considerate publicitate politică.
· Ţări cu interdicţie generală
 Franţa, Irlanda, Malta, Spania, Marea Britanie. 
În Irlanda interdicţia se aplică oricărui fel de publicitate care poate avea natură politică şi tuturor grupurilor care sunt în esenţă politice. Astfel, interdicţia se aplică în sensul cel mai larg şi nu se limitează exclusiv la campaniile electorale sau  referendum. 
În Franţa, interdicţia se aplică atât partidelor politice şi candidaţilor, cât şi organizaţiilor care promovează mesaje publicitare cu finalitate politică. Asociaţiilor (cele mai multe fiind grupuri de interese şi grupuri societale) nu li se permite difuzarea de spoturi publicitare.  Asociaţiile cu scop caritabil pot difuza doar acele „mesaje de interes general”, care nu includ niciun mesaj politic. 
În Spania, interdicţia se aplică permanent şi nu sunt specificate detalii privind grupurile/organizaţiile. 
În Malta, interdicţia este permanentă, iar excepţia o constituie doar transmisiunile politice autorizate. În par.1 din Grila III se interzice publicitatea de natură politică, regula cu strictă referire la partidele politice. Totuşi, autoritatea de reglementare a lărgit aria de interpretare a acestei reguli, aplicând-o şi altor organizaţii (precum sindicatele), al căror scop ar putea fi considerat ca având natură politică, în sens larg.  

· Ţări cu interdicţie restrânsă
În Danemarca, regula de interdicţie permanentă a publicităţii politice în televiziune se referă la partidele politice, la mişcările politice şi candidaţi, la sindicate şi mişcări religioase. Nu sunt incluse mişcările politice în sens larg, precum  grupurile pentru conservarea mediului sau cele sociale, exceptându-le pe acelea nominalizate pentru organisme sau adunări politice. În plus, legislaţia daneză nu permite publicitatea conţinând mesaje politice în timpul desfăşurării campaniilor electorale, atunci când interdicţia este considerată necesară pentru a proteja alegătorii de influenţe nepotrivite şi pentru a asigura exerciţiul democratic al drepturilor candidaţilor, fără a ţine cont de statutul economic sau de finanţarea acestora. Publicitatea politică nu este interzisă prin alte canale mass-media, precum transmisiunile radiofonice.
În Suedia, numai acele societăţi media care sunt considerate imparţiale au dreptul de a difuza publicitate politică. Licenţele DTT pentru canalele comerciale asigură libertatea acestora de a difuza spoturi politice. 
În Italia, termenul „politic” este folosit într-un sens foarte restrâns; se foloseşte cu precădere termenul de „mesaj social”. Toţi producătorii media pot difuza mesaje de utilitate socială (noţiunea nu este definită) şi pot fi plătiţi pentru acestea, iar preţul nu poate depăşi 50% din costul unei reclame comerciale. Aceste mesaje (plătite sau nu) nu sunt limitate cantitativ (pe zi, pe oră etc.), dar nu pot să dureze, cu totul, mai mult de 4 minute pe zi.

În alte ţări, interdicţia publicităţii politice se aplică numai în perioada alegerilor sau în ziua votării (Cehia) ori partidelor politice şi candidaţilor (Belgia-Comunitatea Flamandă).

2.2 Reguli/restricţii privind publicitatea politică plătită
· Ţări în care se aplică restricţii  privind publicitatea politică
Cele mai multe state care permit publicitatea politică prevăd, totodată, în legislaţie anumite restricţii, pentru a evita practicile discriminatorii. Acestea includ limitări ale duratei şi frecvenţei, schema de program (nu în timpul ştirilor sau emisiunilor pentru copii), limite privind tarifele percepute, limite privind plafonul de cheltuieli ale partidelor în perioada electorală (Grecia, Letonia, unde partidele, la alegerile parlamentare şi europarlamentare, nu pot cheltui mai mult de 0,248 euro x nr. votanţilor de la precedentele alegeri), simbolistică/cerinţe de identificare (Cipru). 
În Ungaria, producătorii media trebuie să asigure tuturor partidelor condiţii egale (preţ, perioadă de difuzare etc.), dar nu sunt prevăzute reguli specifice privind sumele percepute pe publicitatea politică.
· Ţări în care nu se aplică  restricţii în publicitatea politică
 Este cazul Austriei, Estoniei, Finlandei, Poloniei. 
În Polonia, restricţiile sunt reglementate de către fiecare producător, prin codul intern privind publicitatea.

Concluzii:

· În privinţa diferenţelor în materie, Consiliul Europei nu menţionează în ce condiţii publicitatea politică trebuie permisă ori nu, dar statuează în Recomandarea Nr.(99)15 că „dacă publicitatea politică este permisă, atunci îi va fi aplicabil un minimum de reguli”.
· Majoritatea ţărilor care permit această publicitate au introdus un anumit număr de restricţii, astfel încât această practică să nu poată fi considerată întotdeauna discriminatorie. Tuturor partidelor trebuie să li se ofere aceleaşi condiţii. „Egalitatea de şanse” este însă reală doar în situaţia în care partidele au la dispoziţie suficiente fonduri proprii pentru a cumpăra aceiaşi timpi de difuzare a publicităţii.
· În mod surpinzător, doar câteva state nu au niciun fel de restricţii la publicitatea politică plătită; în aceste cazuri nu au fost semnalate probleme ori îngrijorări în acest sens.

3. Reglementări referitoare la timpii de antenă alocaţi gratuit în perioadele electorale
· Ţări în care sunt alocaţi gratuit timpi de antenă partidelor politice/candidaţilor
Este cazul Belgiei (Comunitatea Franceză), Cehiei, Estoniei, Franţei, Germaniei, Greciei, Irlandei, Italiei, Letoniei, Luxemburgului, Maltei – partidelor le sunt asiguraţi timpi de antenă gratuiţi în care să-şi prezinte programele, uneori sub formă de scurte spoturi publicitare. De obicei, producătorii media sunt subvenţionaţi de către stat sau direct de către partide pentru costurile tehnice suportate.

În cele mai multe cazuri (Cehia, Estonia, Franţa, Letonia, Luxemburg), numai producătorii publici din audiovizual sunt obligaţi să aloce timpi de antenă gratuiţi partidelor ori candidaţilor.

În general, producătorii media din sectorul privat nu au această obligaţie, ci pe aceea de a oferi şanse egale tuturor partidelor şi sunt răspunzători etic şi profesional pentru emisiunile difuzate.
În Germania, producătorii din sectorul privat sunt obligaţi să aloce timpi de antenă partidelor în perioada alegerilor, însă acestea trebuie să ramburseze costurile pentru transmiterea spoturilor publicitare (Selbstkosten – costuri proprii).
În Italia, partidele politice au rezervate „spaţii de comunicare politică” de către toţi producătorii media, publici ori privaţi (cu excepţia producătorilor de teleshopping).
· Ţări în care nu există un sistem de alocare a timpilor de antenă gratuiţi

 Belgia (Comunitatea Flamandă), Bulgaria, Suedia. 
În  Finlanda şi Cipru producătorilor media le este permisă alocarea în mod voluntar a timpilor de antenă gratuiţi.
În Danemarca, legislaţia nu conţine prevederi specifice privind alocarea timpilor de antenă în timpul campaniilor electorale. Această alocare este considerată, totuşi, parte integrantă a obligaţiei generale a anumitor sisteme de televiziune de a difuza şi „servicii publice”.

Criterii de bază şi principii în alocarea timpilor de antenă gratuiţi

Cele mai multe state vest-europene, precum Germania, Irlanda, Olanda, Spania, au ales sistemul accesului proporţional în distribuirea timpilor de antenă. Aceasta înseamnă că în condiţiile de difuzare va intra şi criteriul ultimelor rezultate obţinute de partide în alegeri. De exemplu, în Grecia, la baza alocării timpilor de antenă stă principiul „egalităţii analoge”, adică analog cu performanţa partidelor la precedentele alegeri, ţinând cont şi de nevoile tuturor partidelor de a informa publicul asupra platformelor electorale. Multe ţări central şi est-europene aplică sistemul reprezentării egale, potrivit căruia partidele/candidaţii vor primi timpi de antenă în număr egal (Letonia, Lituania).
În Danemarca, criteriile de alocare nu sunt prevăzute expres în lege, însă Curtea Supremă Daneză a statuat că alocarea timpilor de antenă în perioada campaniei electorale trebuie să se facă pe baza „principiului general al egalităţii de tratament în aplicarea legii administrative”. Aceasta înseamnă că niciun partid dintre cele înscrise în cursa electorală nu poate fi exclus de la distribuirea timpilor de antenă în dezbaterile generale, fără un motiv bine întemeiat.
Ca regulă, principiile cele mai importante care se aplică sunt cel al imparţialităţii şi accesului egal la timpii de antenă (Malta, Italia) precum şi principiul asigurării de condiţii egale în expunerea opiniilor.
În anumite ţări, precum Franţa şi Olanda, autorităţile de reglementare în domeniul audiovizualului joacă un rol crucial în monitorizarea şi organizarea alocării timpilor de antenă, iar în Portugalia acest rol central revine altor organisme, precum comisiile electorale.

Concluzii:

· În marea majoritate a statelor, partidele şi/sau candidaţii au asiguraţi timpii de antenă şi nu numai de către producătorii publici media, ci şi de către cei din sectorul privat. Este interesant de menţionat că în unele ţări nu există o schemă oficială de programe televizate în perioada campaniei electorale. 
· Se susţine uneori că dacă partidele sau candidaţii au acces egal la timpii de antenă gratuiţi în timpul campaniei electorale, atunci nu mai este nevoie de publicitate politică plătită. Acest argument nu poate fi  verificat sistematic în practică, atât timp cât, în anumite ţări, schemele de alocare a timpilor de antenă gratuiţi nu fac nicio referire la publicitatea politică plătită.
Concluzii generale şi teme în dezbatere

Lipsa unor definiţii explicite precum şi marea diversitate a specificurilor naţionale conduc la  confuzii atunci când este abordată tema publicităţii politice. În general, termenul “publicitate” în cadrul sintagmei publicitate politică, este folosit în sensul de propagandă politică. De regulă, prevederile legale naţionale nu sunt aplicabile atunci când este vorba de plată sau beneficii similare. Totuşi, în anumite ţări, publicitatea politică intră sub incidenţa reglementărilor referitoare la publicitate în general.
Aproape surprinzător, puţine sunt ţările care nu impun nicio restricţie publicităţii politice plătite. Totuşi, nu au fost semnalate probleme sau îngrijorări în acest sens.

Se argumentează uneori că, dacă partidele şi candidaţii au acces egal la alocarea timpilor de antenă în perioada campaniei electorale, nu ar mai fi nevoie (sau prea puţin) de publicitate politică plătită. Acest aspect nu poate fi verificat sistematic în practică, atâta vreme cât, în anumite ţări, schema de alocare a timpilor de antenă nu exclude publicitatea plătită.

În multe state din Vestul Europei, cea mai fierbinte problemă, în prezent, o reprezintă conţinutul publicitar („issue advertising”), adică mesajele cu scop politic provenind de la organizaţii non-politice, aşa cum sunt grupurile de interese ori cele societale. Aplicând hotărârile Curţii Europene a Drepturilor Omului (ECHR), câteva state au restrâns aria interdicţiilor în publicitatea politică, în prezent permiţând asemenea spoturi în afara perioadei alegerilor.

ROMÂNIA
Dispoziţii din Codul audiovizualului referitoare la asigurarea informării corecte a publicului şi publicitatea politică

Potrivit dispoziţiilor art.71 din Decizia C.N.A. nr. 187/2006 privind Codul de reglementare a conţinutului audiovizual, cu modificările şi completările ulterioare :

„(1) În programele de ştiri şi dezbateri informarea în probleme de interes public, de natură politică, economică, socială şi culturală, trebuie să respecte următoarele principii: 
a) asigurarea imparţialităţii, echilibrului şi favorizarea liberei formări a opiniilor, prin prezentarea principalelor puncte de vedere aflate în opoziţie, în perioada în care problemele sunt în dezbatere publică; 
b) asigurarea unei distincţii clare între faptele şi opiniile prezentate; 
c) evitarea oricăror forme de discriminare pe considerente de rasă, etnie, religie, naţionalitate, sex, orientare sexuală sau vârstă.

(2) Prevederile alin. (1) lit. a) sunt respectate şi în cazul în care punctele de vedere exprimate aparţin experţilor, jurnaliştilor, reprezentanţilor partidelor neparlamentare, minorităţilor, organizaţiilor neguvernamentale, sindicatelor şi patronatelor.

(3) Prezentarea principalelor puncte de vedere aflate în opoziţie se asigură, de regulă, în cadrul aceleiaşi emisiuni sau, în mod excepţional, în emisiunile următoare; în cazul în care cei solicitaţi refuză să îşi precizeze punctul de vedere, acest fapt se menţionează pe post.”
Art. 155 din Codul audiovizualului cuprinde dispoziţii cu privire la publicitatea politică, astfel :

„(1) În sensul prezentului Cod, constituie publicitate politică clipurile publicitare care promovează un partid, un om politic sau un mesaj politic.

(2) Publicitatea politică este interzisă, cu excepţia perioadelor de campanie electorală.”
În temeiul prevederilor art. 15 alin. (1) din Legea audiovizualului nr. 504/2002, cu modificările şi completările ulterioare, Consiliul Naţional al Audiovizualului a emis şi Recomandarea nr. 2/2004. Astfel:

"Art. 1 - Radiodifuzorii vor depune diligenţele necesare pentru evitarea transformării publicităţii comerciale în publicitate politică, pozitivă sau negativă.

Art. 2. - Radiodifuzorii vor verifica, anterior difuzării, dacă, prin conţinut, spotul publicitar are sau nu un caracter politic.

Art. 3. - Radiodifuzorii se vor asigura că spoturile publicitare conţin informaţii corecte şi că respectă prezumţia de nevinovăţie, aşa încât difuzarea acestora să nu aducă atingere demnităţii umane."

